text: Ulovligt skilt: 226 fartbøder eftergivet
  22 november 2010 kl. 10.49
  226 bilister får eftergivet fartbøder på grund af ulovlig skiltning i Løjt Kirkeby ved Aabenraa.
  I 2007 og 2008 var farten nedsat til 40 kilometer i timen på en strækning i Løjt Kirkeby.
  Politiet satte flere gange en fotovogn op på stedet, og det blev til 226 bøder samt ti frakendelser af kørekort.
  Vognmand Per Rasmussen, Juelsminde, var en af dem, der røg i fælden. Han blev blitzet med en hastighed på 67 kilometer i timen. Det kostede en bøde på over 4.000 kroner og betinget frakendelse af kørekortet.
  
  Tjekkede skiltet
  Per Rasmussen kørte tilbage til stedet og kiggede nærmere på skiltet med fartbegrænsningen på 40 kilometer i timen. Det var kun 60 centimeter højt, mens lovkravet er 1,60 meter.
  Vognmanden rejste sagen ved domstolene. I første omgang tabte han i byretten, men Vestre Landsret gav ham medhold. Skiltet var ulovligt.
  Per Rasmussen skulle alene dømmes efter den almindelige 50 kilometers grænse i byer. Det betød, at bøden blev nedsat til 1.000 kroner, og kørekortet blev der ikke rørt ved.
  Politiet har taget konsekvensen af dommen.
  226 bilister får refunderet bøderne. Ti får også refunderet udgifterne til en ny køreprøve.
  